CELEX: 32013D0054
Language: da
Date: 2013-01-22 00:00:00
Title: 2013/54/EU: Rådets gennemførelsesafgørelse af 22. januar 2013 om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

25.1.2013   
            
            
               DA
            
            
               Den Europæiske Unions Tidende
            
            
               L 22/15
            
         RÅDETS GENNEMFØRELSESAFGØRELSE
   af 22. januar 2013
   om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
   (2013/54/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved brev registreret i Kommissionens Generalsekretariat den 30. juli 2012 anmodede Slovenien om tilladelse til at indføre en særlig foranstaltning, der fraviger artikel 287, nr. 15), i direktiv 2006/112/EF, og som giver Slovenien mulighed for at momsfritage afgiftspligtige personer, hvis årlige omsætning ikke overstiger 50 000 EUR.
            
         
               (2)
            
            
               I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 18. september 2012 de øvrige medlemsstater om Sloveniens anmodning. Ved brev af 19. september 2012 underrettede Kommissionen Slovenien om, at den rådede over alle nødvendige oplysninger for at kunne vurdere anmodningen.
            
         
               (3)
            
            
               I henhold til artikel 287 i direktiv 2006/112/EF kan visse medlemsstater, som er tiltrådt Unionen efter den 1. januar 1978, indrømme momsfritagelse til afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse som fastlagt i den pågældende bestemmelse. Slovenien har anmodet om, at den tærskel, der gælder for Slovenien, og som er fastsat til 25 000 EUR, jf. artikel 287, nr. 15), hæves til 50 000 EUR.
            
         
               (4)
            
            
               En højere tærskel for den særlige ordning for små virksomheder er en forenklingsforanstaltning, da den kan mindske disse virksomheders momsforpligtelser markant. Den særlige ordning er frivillig for afgiftspligtige personer.
            
         
               (5)
            
            
               Kommissionens forslag af 29. oktober 2004 til et direktiv om ændring af direktiv 77/388/EØF, nu direktiv 2006/112/EF, med henblik på at forenkle de momsmæssige forpligtelser indeholder bestemmelser, der giver medlemsstaterne mulighed for at fastsætte en årlig øvre grænse for momsfritagelsesordningen på 100 000 EUR eller modværdien heraf i national valuta, med mulighed for årlig regulering. Anmodningen fra Slovenien er i tråd med dette forslag.
            
         
               (6)
            
            
               Fravigelsesforanstaltningen vil kun i ubetydelig grad påvirke det samlede beløb, der opkræves i afgifter af Slovenien i det endelige forbrugsled og får ingen negative indvirkninger på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Som en fravigelse af artikel 287, nr. 15), i direktiv 2006/112/EF bemyndiges Republikken Slovenien til at momsfritage afgiftspligtige personer, hvis årlige omsætning ikke overstiger 50 000 EUR.
   Artikel 2
   Denne afgørelse får virkning på dagen for meddelelsen.
   Den finder anvendelse fra den 1. januar 2013 indtil datoen for ikrafttrædelsen af et direktiv om ændring af de øvre årsomsætningsgrænser, under hvilke afgiftspligtige personer kan momsfritages, eller indtil den 31. december 2015, alt efter hvilken dato der ligger først.
   Artikel 3
   Denne afgørelse er rettet til Republikken Slovenien.
   
      Udfærdiget i Bruxelles, den 22. januar 2013.
      
         
            På Rådets vegne
         
         M. NOONAN
         
            Formand
         
      
   
   
      (1)  EUT L 347 af 11.12.2006, s. 1.